Al coventarès un partît furlan(ist)... anzit, miôr doi
Intant che si intaie, a colps di inchieste judiziarie, un altri passaç gjenerazionâl te "democrazie" taliane e intant che si svicinin altris elezions, al valarès la pene di fâ une riflession su la situazion furlane.
Cetantis voltis di fat, tes ultimis desenis di agns, chei che i tegnin al Friûl no si sono sintûts vuarfins di un partît politic?
E ancje lant ator pe Italie e pe Europe, cun int che si intint di minorancis, tropis voltis no si cjatial cualchidun che al domande: "Ma voaltris furlans, no vêso un partît che al rapresenti i vuestris interès?"
Cuant che mi domandin a mi, mi tocje rispuindi di no, e cuant che mi domandin parcè, o dîs che e je une storie lungje, che al jere un partît che al veve vût un ciert sucès, il Moviment Friûl, ma che cumò a son tancj agns che al è "conzelât" e che, par otignî alc a nivel politic, al tocje lâ a cirî singui referents che a vedin une sensibilitât pes cuistions furlanis, ma che a son in partîts che a àn il cjâf di altris bandis.
Si pues dâ tantis resons e tantis interpretazions dal fat che il Moviment Friûl al vedi lassât di fâ, disìn cussì, "politiche ative": jo, che no soi un espert di politiche, o viôt ciertis resons tal fatôr demografic. A nâs mi somee che il Friûl al sedi masse grant par podê fâ un partît di racuelte (cemût che a puedin fâ i slovens o i sudtirolês o i valdostans...) cence che a sedin tantis barufis, che di fat a àn simpri tormentât il MF e i esperiments politics che a àn cirût di cjapâ il so puest. E lis barufis principâls a son, in gjenar, tra chei che a àn une vision di diestre e chei che a àn une vision di çampe. E je vere che a somein categoriis che no àn plui une base ideologjiche, ma a son ancjemò vivis te vite politiche di vuê... in Italie no si cirial di rivâ, un pôc a la volte, a un sisteme bipartitic?
Alore in Friûl, cumò che i partîts talians a son avonde in crisi, mi pâr che o vin chestis pussibilitâts:
1) cirî di tornâ a meti sù un sôl partît "furlanist"
2) lâ indevant come cumò, cun politics sensibii al Friûl sparniçâts un pôc ca un pôc là
3) organizâsi e vê DOI PARTÎTS pal Friûl
La pussibilitât 1) a son vincj agns che e dimostre di no podê funzionâ.
I risultâts de pussibilitât 2) ju viodìn, e je la situazion di cumò: cualchi fruçon di tutele, cualchi polemiche, ma in struc nissune evidence dal Friûl tal dibatiment politic e nissune planificazion ordenade pal autoguvier, pe lenghe (miôr, pes lenghis), pal ambient, pe societât...
E reste la tierce vie: chê di vê doi partîts furlaniscj, un di centridiestre e un di centriçampe, che si diferenziin te impostazion di ciertis problematichis, ma che a fasin sintî il lôr pês pal Friûl, ognidun cu la sô vision, sedi che in regjon e sedi une aministrazion di une bande che di chê altre. Par altri no je une grande invenzion: al baste cjalâ in Spagne, dulà che catalans, bascs e galizians no àn un sôl partît di racuelte, ma a 'nd àn simpri doi, un di centriçampe e un di centridiestre, cul risultât di cjapâ une vore plui di vôts e di rivâ a vê risultâts, in tiermins di autonomie e bilinguisim, che fin cumò in Friûl a son stâts impussibii.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn